 የተመድ የንግድ ለልማት ጉባኤ፣ የአፍሪካ ቢሮውን በኢትዮጵያ ከፈተ 
 መቀመጫውን በስዊዘርላንድ፣ጄኔቫ ያደረገው የተባበሩት መንግሥታት የንግድ ለልማት ጉባኤ (አንክታድ)፣የአፍሪካ ቢሮውን በአዲስ አበባ የከፈተ ሲሆን ቢሮው የተከፈተው  የጉባኤው አባል አገራትን በቀጥታና በቅርበት ለማገልገል ታቅዶ ነው ተባለ፡፡ የጉባኤው ዋና ጸሐፊ ዶ/ር ሙኪሳ ኪቲዩ ባለፈው ረቡዕ በመክፈቻ ሥነስርዓቱ ላይ  እንደተናገሩት፤ የጉባኤው የአፍሪካ ቢሮ በአዲስ አበባ መከፈት ለመንግስት ፖሊሲ አውጪዎችና ተቋማት በቅርበት ድጋፍ ለመስጠት ያስችለዋል፡፡ ኢትዮጵያ አንክታድ ሰፊ እንቅስቃሴ ከሚያደርግባቸው ሶስት የአፍሪካ አገራት አንዷ መሆኗና የበርካታ ዓለም አቀፍ ተቋማት መቀመጫነቷ ቢሮውን በአገሪቱ ለመክፈት ተመራጭ አድርጓታል ተብሏል፡፡  ጉባኤው በንግድ፣ ኢንቨስትመንትና ልማት ጉዳዮች ላይ የሚንቀሳቀስ ሲሆን ንግድ ሚኒስቴር፣ ማዕከላዊ ባንክና ገቢዎችና ጉምሩክን ጨምሮ ከተለያዩ አካላት ጋር ያለውን ቅርበት በማጠናከር እንደሚሰራ ታውቋል፡፡  ጉባኤው በተለያዩ ጊዜያት በሚያወጣቸው ሪፖርቶች አማካይነት ለአባል አገራት የንግድና ኢንቨስትመንት ምክረ-ሃሳቦችን እያቀረበ እንደሚገኝ የገለፁት ዶ/ር ሙኪሳ፤ የቢሮው በኢትዮጵያ መከፈት በአፍሪካ አገራት ላሉ ተቋማት የቴክኒክና መሰል ድጋፎችን ለማድረግ ያስችለዋል ተብሏል፡፡  